Aku Louhimies antoi Ilta-Sanomille haastattelun, jossa hän kertoi Ylen ”alistuskohujutussa” vilisseen virheitä. Nyt naisnäyttelijät toivovat, ettei Louhimies julkisesti kiistäisi naisten kokemuksia.

Aku Louhimies syyttää Yleä faktavirheistä.

Yle kiistää virheet.

Nyt puhuu myös Pihla Viitala.

Video: Minna Haapkylä kertoi Louhimiehen erikoisista ohjausmetodeista Sensuroimaton Päivärinta -ohjelmassa.

Ohjaaja Aku Louhimies on antanut Ilta-Sanomille haastattelun, jossa hän kommentoi Ylen maaliskuussa julkaisemaa juttua, jossa ruodittiin ohjaajan työskentelytapaa sekä hänen tapaansa kohdella näyttelijöitään.

Ylen uutinen oli iso mediatapaus, sillä se julkaistiin vain pari päivää ennen Jussi-gaalaa.

Ylen jutussa monet naisnäyttelijät, esimerkiksi Pamela Tola, Matleena Kuusniemi ja Pihla Viitala kertoivat Louhimiehen alistavasta ja nöyryyttävästä ohjaustyylistä.

Pihla Viitalan mukaan mielikuvat ovat tosia, Aku Louhimies puolestaan väittää jutuissa olleen faktavirheitä. IL-ARKISTO

Ilta-Sanomille antamassaan haastattelussa Aku Louhimies kertoo, että Ylen maaliskuinen juttu vilisi virheitä.

Ilta-Sanomille Louhimies kertoo, että hänellä ja Kansallisen audiovisuaalisen instituutin arkistossa materiaalia elokuvista, kuten kuvausnauhoja, työvuorolistoja, käsikirjoituksia ja valokuvia.

- Tätä lähdemateriaalia ei Ylen jutussa ollut käytetty ollenkaan ja artikkeli perustuu pitkälti muistoihin. Ylen jutussa on erittäin suuri määrä asiavirheitä, jotka olisi voinut korjata. Faktojen pitäisi olla kohdallaan, Louhimies kertoo Ilta-Sanomille.

Yle kommentoi Louhimiehen väitteitä faktavirheistä näin.

- Päinvastoin kuin Louhimies väittää, Ylen juttuun kirjatut tiedot on käyty tarkkaan läpi laajan lähdeaineiston pohjalta. Kaikkia Louhimiehen elokuvissa työskennelleitä satoja henkilöitä ei ole ollut realistista eikä kokonaiskuvan kannalta välttämätöntä haastatella. Kun riittävä määrä luotettavia, toisistaan riippumattomia lähteitä tai muita todisteita on tullut Ylen tietoon, julkaisukynnys on kunkin jutussa kuvaillun tapahtuman osalta ylittynyt.

- Ilta-Sanomien jutussa esitettiin yksilöityjä väitteitä asiavirheistä, joista yksi koski lasten kohtelua.

Yle korostaa, että sillä on jutussaan kolme lähdettä, jotka ovat yhdenmukaisesti ja toisistaan riippumattomasti kertoneet ohjaajan valehdelleen lapsille vanhemman kuolemasta. Toisin kuin IS:n jutussa kerrotaan, Yle ei ole väittänyt, että kyseessä on ollut jokin tietty Käsky-elokuvan yksittäinen kohtaus, jossa näkyisi itkeviä lapsia, vaan yleisesti lasten ohjaamiseen liittyneet tapahtumat.

Nyt puhuvat naisnäyttelijät

Nyt myös juttuun osalliset naisnäyttelijät ovat lähettäneen kommenttinsa Louhimiehen väitteisiin.

- Seisomme lausuntojemme ja muistikuviemme takana. Louhimiehen kiistämät esimerkit torakan toukista, oksennuksen syömisestä ja lapsille valehtelusta ovat valitettavasti todellisia esimerkkejä Louhimiehen käytöksestä ja niille on useita todistajia.

- Me too -kampanjan ansiosta seksuaalista häirintää ja vallan väärinkäyttöä työpaikalla ei enää sivuuteta. Toisin kuin Louhimies väittää, me olemme yrittäneet puhua asiasta suoraan hänen kanssaan, mutta emme ole tulleet kuulluksi, sanovat Pihla Viitala, Pamela Tola ja Matleena Kuusniemi.

- Vasta YLEn jutun myötä selvisi, kuinka monta meitä todellisuudessa oli ja kuinka saman kaltaisia kokemuksemme olivat - käytännössä lähes jokaisessa Louhimiehen elokuvassa.

- Prosessi on ollut meille henkisesti hyvin raskas, mutta olemme myös saaneet valtavasti tukea eri alojen ihmisiltä.

- Päätimme puhua asiasta julkisesti, jotta tällaista ei enää tapahtuisi. Haluamme tehdä nuorten naisten työelämästä tulevaisuudessa turvallisempaa ja tasa-arvoisempaa.

- Haluaisimme tulkita Louhimiehen anteeksipyynnön niin, että hän ei enää julkisesti kiistä kokemuksiamme tai oikeuttamme puhua.

Kommentin ovat allekirjoittaneet kahdeksan naisnäyttelijää, Matleena Kuusniemi, Pihla Viitala, Pamela Tola, Jessica Grabowsky, Lotta Lehtikari, Saija Lentonen, Rebecca Viitala ja Manuela Bosco.